Diari Oficial de la Generalitat Valenciana


Sumari del DOGV 9400, del 08-08-2022 (2022/7377)

RESOLUCIÓ de 25 de juliol de 2022, del director general de Reformes Democràtiques i Accés a la Justícia, que determina les actuacions administratives automatitzades del registre de persones i entitats mediadores de la Comunitat Valenciana que faran ús del segell electrònic de la Conselleria de Justícia, Interior i Administració Pública, i aprova l'aplicació informàtica que l'ha d'utilitzar.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9400

Data del DOGV
:   08-08-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/7377


Data del document
:   25-07-2022

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública
    * legislació

RESOLUCIÓ de 25 de juliol de 2022, del director general de Reformes Democràtiques i Accés a la Justícia, que determina les actuacions administratives automatitzades del registre de persones i entitats mediadores de la Comunitat Valenciana que faran ús del segell electrònic de la Conselleria de Justícia, Interior i Administració Pública, i aprova l'aplicació informàtica que l'ha d'utilitzar. [2022/7377]  
  
  
La Llei 39/2015, d'1 d'octubre, del procediment administratiu comú de les administracions públiques, i la Llei 40/2015 d'1 d'octubre, de règim jurídic del sector públic (d'ara endavant Llei 40/2025), consagren el dret de les persones a relacionar-se per mitjans electrònics amb les administracions públiques i reforcen l'ús de les tecnologies de la informació i les comunicacions (TIC) en les administracions públiques, tant per a millorar l'eficiència de la seua gestió com per a potenciar i afavorir les relacions de col·laboració i cooperació entre elles. En aquest context, tant la Llei 40/2015 com el seu desenvolupament mitjançant Reial decret 203/2021, de 30 de març, pel qual s'aprova el Reglament d'actuació i funcionament del sector públic per mitjans electrònics (d'ara endavant, RD 203/2021), regulen les actuacions administratives automatitzades.  
La esmentada llei defineix en l'article 41 l'actuació administrativa automatitzada com qualsevol acte o actuació realitzada íntegrament a través de mitjans electrònics per una administració pública, en el marc d'un procediment administratiu, i en la qual no haja intervingut de manera directa un empleat públic. D'acord amb aquest precepte, l'article 13 del RD 203/2021 estableix que la tramitació electrònica d'una actuació administrativa podrà dur-se a terme, entre altres formes, de manera automatitzada. En l'àmbit autonòmic, aquesta possibilitat es recull en l'article 77 del Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana (d'ara endavant, Decret 220/2014), que permet expressament a l'administració de la Generalitat realitzar actuacions administratives automatitzades, entre altres supòsits, per a certificar les dades, actes, resolucions o acords que consten en els seus sistemes d'informació; i disposa que l'actuació administrativa automatitzada no afecta la titularitat de la competència dels òrgans administratius i la seua utilització garantirà en tot cas la seua identificació i exercici.  
  
En cas d'actuació administrativa automatitzada, i de conformitat amb el preceptuat en l'article 41 de la Llei 40/2015, haurà d'establir-se prèviament l'òrgan o òrgans competents, segons els casos, per a la definició de les especificacions, programació, manteniment, supervisió i control de qualitat i, si fa el cas, auditoria del sistema d'informació i del seu codi font. Així mateix, s'indicarà l'òrgan que ha de ser considerat responsable a l'efecte d'impugnació.  
Respecte al sistema de signatura electrònica, l'article 42 de la Llei 40/2015 estableix, en l'exercici de la competència en l'actuació administrativa automatitzada, la possibilitat d'usar com a sistema de signatura electrònica el segell electrònic d'administració pública, òrgan, organisme públic o entitat de dret públic, basat en certificat electrònic reconegut o qualificat que reunisca els requisits exigits per la legislació de signatura electrònica. El desenvolupament reglamentari establit en l'article 20 del RD 203/2021, es pronuncia en termes similars.  
  
Prèviament a aquesta resolució i de conformitat amb el que estableix l'article 79.2 Decret 220/2014, s'ha aprovat la Resolució de 27 de desembre de 2021, per la qual es crea el segell electrònic d'actuació administrativa automatitzada de la Conselleria de Justícia, Interior i Administració Pública (DOGV 9260, 20.01.2022).  
Així mateix, mitjançant Resolució d'11 d'abril de 2022, del director general de Reformes Democràtiques i Accés a la Justícia, per la qual s'estableixen les actuacions administratives automatitzades que faran ús del segell electrònic de la Conselleria de Justícia, Interior, i Administració Pública (DOGV 9321, 20.04.2022), s'han regulat les actuacions administratives automatitzades de les comissions d'Assistència Jurídica Gratuïta d'Alacant, Castelló i València, adscrites a la Direcció General de Reformes Democràtiques i Accés a la Justícia, que podran utilitzar el segell electrònic creat per la Resolució de 27 de desembre de 2021, de la mateixa conselleria.  
Pel que respecta a l'àmbit material de la mediació, la Llei 24/2018, de 5 de desembre, de la Generalitat, de mediació de la Comunitat Valenciana i, en desenvolupament d'aquesta, el Reglament de mediació de la Comunitat Valenciana, aprovat per Decret 55/2021, de 23 d'abril, del Consell (d'ara endavant, Reglament de mediació), preveuen la constitució del Registre de Persones i Entitats Mediadores de la Comunitat Valenciana com a instrument d'informació i de difusió de la Generalitat, que té com a finalitat facilitar l'accés de la ciutadania a les persones professionals i entitats mediadores que voluntàriament sol·liciten estar inscrites en aquest, i les emissions de certificats electrònics d'inscripció en aquest registre es consideren actuacions susceptibles de ser portades a cap de manera automatitzada.  
D'altra banda, l'article 78 del Decret 220/2014 regula el procediment per a determinar els sistemes o aplicacions informàtiques que vagen a ser utilitzats per a la gestió d'actuacions administratives automatitzades, i estableix que aquestes han de ser prèviament aprovades mitjançant una resolució de l'òrgan administratiu que tinga atribuïda la competència per a la resolució del procediment, amb un informe previ emés per l'òrgan directiu amb competències horitzontals en matèria de tecnologies de la informació i les comunicacions de la Generalitat, la Direcció General de Tecnologies de la Informació i les Comunicacions (DGTIC), el contingut de les quals serà vinculant.  
Referent a la competència, l'article 17 del Reglament de mediació disposa que el Registre de persones i entitats mediadores de la Comunitat Valenciana depén de la direcció general competent en matèria de mediació, la persona titular de la qual té la condició de responsable del Registre, i és gestionat pel Centre de Mediació de la Comunitat Valenciana. De conformitat amb el que es disposa en l'article 10 del decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública, la direcció general competent en matèria de mediació és la Direcció General de Reformes Democràtiques i Accés a la Justícia.  
  
Respecte a l'informe preceptiu i vinculant al qual es refereix l'article 78 del Decret 220/2014, en data 5 de juliol de 2022 s'ha emés informe favorable de coordinació informàtica per part de la Direcció General de Tecnologies de la Informació i les Comunicacions (DGTIC), al projecte de resolució d'aquesta Direcció General de Reformes Democràtiques i Accés a la Justícia per a l'aplicació del segell electrònic a les actuacions administratives automatitzades plantejades.  
  
En virtut de l'exposat i de conformitat amb les facultats conferides per l'article 10.2.d del Decret 172/2020, de 30 d'octubre, del Consell, d'aprovació del reglament orgànic i funcional de la Conselleria de Justícia, Interior, i Administració Pública; l'article 17 del Reglament de Mediació de la Comunitat Valenciana; i l'article 78.1 del decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, resolc:  
  
  
Primer. Objecte  
La present resolució té per objecte identificar i aprovar les actuacions administratives automatitzades del Registre de persones i entitats mediadores de la Comunitat Valenciana, que han d'utilitzar el segell electrònic de la Conselleria de Justícia, Interior i Administració Pública com a sistema de signatura electrònica per a la seua identificació, signatura, autenticació i garantia d'integritat.  
  
Segon. Actuacions administratives automatitzades  
1. El Centre de Mediació de la Comunitat Valenciana podrà utilitzar el segell electrònic creat per Resolució de 27 de desembre de 2021, de la Conselleria de Justícia, Interior i Administració Pública (DOGV 9260, 20.01.2022), en les actuacions administratives automatitzades que es duguen a terme en els procediments utilitzats per a notificar o comunicar electrònicament les altes, baixes i variacions de dades que es produïsquen en el registre de persones i entitats mediadores de la Comunitat Valenciana i en els seus registres auxiliars, i que tinguen per destinataris:  
  
a) les persones mediadores i les entitats de mediació interessades.  
  
b) el públic en general respecte de les qüestions que siguen susceptibles de publicitat registral.  
c) les entitats asseguradores de la responsabilitat civil dels professionals i de les entitats de mediació, i les entitats de crèdit que siguen garants de les persones i entitats inscrites en aquest registre.  
  
d) el registre de mediadors i entitats de mediació dependent del Ministeri de Justícia i els registres homònims d'altres comunitats autònomes que existisquen o que es constituïsquen en el futur.  
e) les diputacions provincials, ajuntaments i altres entitats locals amb competències en matèria de mediació i altres òrgans o dependències administratives de la Generalitat, o d'altres administracions públiques nacionals o estrangeres d'informacions relatives a persones i entitats inscrites en aquest registre.  
f) els jutjats i tribunals que coneguen procediments de mediació.  
  
g) els col·legis d'advocats i de procuradors i altres entitats de mediació respecte de dades relatives a professionals mediadors inscrits en l'indicat registre, que siguen membres o estiguen adscrits o integrats en algun d'aquells.  
2. A l'efecte, s'identifiquen com a registres auxiliars del registre de persones i entitats mediadores de la Comunitat Valenciana als registres següents:  
a) El registre dels torns de persones mediadores.  
b) El registre de les persones i entitats mediadores als quals s'atorgue o tinguen reconegut el segell de qualitat mediadora.  
c) El registre dels centres autoritzats per a impartir formació en matèria de mediació i  
d) El registre dels títols, diplomes o certificats de formació subjectes a homologació expedits per aquells.  
e) I qualsevol altre que s'haja d'implementar per a donar resposta al que es preveu en el Decret 55/2021, de 2021, de 23 d'abril, del Consell, i que requerisca utilitzar el segell electrònic d'actuació administrativa automatitzada creat mitjançant Resolució de 27 de desembre de 2021 (DOGV 9260, 20.01.2022), de la Conselleria de Justícia, Interior i Administració Pública.  
  
Tercer. Aplicacions informàtiques  
Per a la gestió de les actuacions administratives automatitzades previstes en els procediments relacionats en el resolc segon:  
1. S'aprova l'aplicació informàtica REME, registre de persones mediadores, per a la gestió informàtica del registre de persones i entitats mediadores de la Comunitat Valenciana que contempla el resolc segon, apartat 1.  
2. S'aproven els desenvolupaments futurs, tant si són objecte de mòduls de REME com si són objecte de desenvolupaments independents, que siguen necessaris per a tractar amb mitjans informàtics i telemàtics qualsevol dels altres registres auxiliars dels enumerats en el resolc segon apartat 2, que requerisquen executar processos informàtics per a produir actuacions administratives automatitzades de comunicació o notificació de la informació emmagatzemada en aquests.  
  
Quart. Òrgans competents per a la utilització del segell electrònic i per a la resolució d'impugnacions  
El Centre de Mediació de la Comunitat Valenciana serà el responsable de la utilització del segell electrònic en les actuacions administratives automatitzades que duga a terme en l'àmbit de la seua competència.  
La Direcció General de Reformes Democràtiques i Accés a la Justícia serà la competent per a la resolució de les impugnacions sobre l'ús del segell electrònic.  
  
Cinqué. Òrgans competents per a la definició i control de l'aplicació REME  
La Direcció General de Reformes Democràtiques i Accés a la Justícia és l'òrgan competent per a definir les especificacions funcionals dels sistemes d'informació descrits en el resolc tercer.  
La Direcció General de Tecnologies de la Informació i les Comunicacions (DGTIC), és l'òrgan competent per a la programació, manteniment, supervisió i control de qualitat, i si fa el cas, de l'auditoria dels sistemes d'informació i del seu codi.  
  
Sisé. Verificació del certificat  
La verificació del certificat, així com la dels documents generats que incloguen el segell electrònic podrà realitzar-se a través de l'Agència de Tecnologia i Certificació Electrònica-ACCV, així com pel servei VALIDe de la plataforma de validació de certificats de l'administració general de l'Estat, en l'adreça electrònica següent: https://valide.redsara.es/.  
  
Seté. Publicitat  
La present resolució es publicarà en el Diari Oficial de la Generalitat Valenciana i estarà disponible en la seu electrònica de la Generalitat Valenciana.  
  
Huité. Eficàcia  
La present resolució produirà efectes des del mateix dia de la publicació en el Diari Oficial de la Generalitat Valenciana.  
  
Contra la present resolució, que no posa fi a la via administrativa, es pot interposar recurs d'alçada davant la Secretaria Autonòmica de Justícia i Administració Pública, en el termini d'un mes comptat des de l'endemà de la publicació en el Diari Oficial de la Generalitat Valenciana, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 25 de juliol de 2022.- El director general de Reformes Democràtiques i Accés a la Justícia: José García Añón.